b'\n_START_ARTICLE_\nBasarab III. Vla\xc5\xa1ki\n_START_SECTION_\nVladanje\n_START_PARAGRAPH_\nNovembra 1473 je v Vla\xc5\xa1ko pri\xc5\xa1el moldavski knez \xc5\xa0tefan Veliki, odstavil osmanskega varovanca Raduja III. \xc4\x8cednega in za vla\xc5\xa1kega kneza imenoval Basaraba Starej\xc5\xa1ega. Decembra istega leta je vla\xc5\xa1ka skup\xc5\xa1\xc4\x8dina Basaraba odstavila in na njegovo mesto vrnila Raduja III._NEWLINE_Spomladi leta 1474 je s pomo\xc4\x8djo moldavskega kneza vla\xc5\xa1ki prestol za nekaj \xc4\x8dasa ponovno zasedel Basarab Starej\xc5\xa1i. Raduja III. so izgnali, vendar se je kmalu vrnil na oblast._NEWLINE_Septembra ali oktobra 1474 je vla\xc5\xa1ki prestol \xc5\xbee tretji\xc4\x8d zasedel Basarab Starej\xc5\xa1i in ga kmalu spet izgubil. Po smrti Raduja III. je Basarab Starej\xc5\xa1i s pomo\xc4\x8djo moldavskega kneza januarja 1475 \xc5\xa1e \xc4\x8detrti\xc4\x8d postal vla\xc5\xa1ki knez. Po prihodu na oblast je spremenil svojo politiko do Osmanskega cesarstva, kar je povzro\xc4\x8dilo nezadovoljstvo njegovega zaveznika \xc5\xa0tefana Moldavskega. Novembra 1476 so ga Ogri odstavili in na njegovo mesto posadili Vlada III. Drakulo, ki je imel podporo Ogrskega kraljestva in Moldavske kne\xc5\xbeevine. Vlad III. se je moral \xc5\xbee decembra 1476 spopasti z vojsko Osmanskega cesarstva in bitko izgubil. Po njegovi smrti je vla\xc5\xa1ki knez \xc5\xbee peti\xc4\x8d postal Basarab Starej\xc5\xa1i. Novembra 1477 ga je \xc5\xa0tefan Veliki dokon\xc4\x8dno odstavil in na njegov polo\xc5\xbeaj postavil Basaraba IV. Mlaj\xc5\xa1ega.'